“ Einni félagskonunni datt þetta í hug og við kýldum bara á það , ” segir Kristín Vigfúsdóttir formaður Kvenfélags Ólafsvíkur en meðlimir félagsins tóku sig til og máluðu 100 strákústa í fjáröflunarskyni . “ Við erum búnar að sitja hér sveittar að handmála öll kvöld í Hróahúsi . Þetta er búið að vera alveg ofboðslega gaman . ” Um fimmtíu konur eru meðlimir í kvenfélaginu og Kristín segir að þær séu meira og minna mjög listhneigðar enda bera kústarnir þess greinileg merki . “ Við erum að mála ýmislegt á kústana . Það fer bara eftir því hvað hverri og einni er til lista lagt , ” segir Kristín og nefnir rósir , fugla , fiðrildi , hús , sólblóm , fiska , blómaker og maríuhænur sem dæmi um myndefni . Kústarnir verða seldir í versluninni Hrund í Ólafsvík , Olís-Ellingsen og verslun Þóru . Þeir fóru í sölu í dag og kosta einungis 3.000 krónur . “ Ef kústarnir klárast þá málum við bara meira . Þetta er sumargjöfin í ár ! ”